શિવે ઉભા થઈને વંદન તો ન કર્યા પણ સ્વાગતના બે વેણેય ન ઉચ્ચાર્યા? આ શું યોગ્ય છે ? પોતાના જમાઈ તરીકે શિવ શિષ્ય જેવા ગણાય. તેની પાસેથી દક્ષ વડીલ તરીકે આદરમાનની આશા તો રાખે ને? પછી શિવના અવિનય માટે દક્ષે ઘણાં આકરા ને કડવાં વેણ સંભળાવ્યા. શિવને દેવોની સાથે યજ્ઞભાગ નહીં મળે એવો શાપ આપ્યો. આમ છતાં શિવ તો એવા જ પ્રશાંત રહ્યાં પણ શિવના મુખ્ય ગણ નંદીશ્વરથી ન રહેવાયું. તેણે દક્ષને તથા દક્ષને અનુમોદન આપનાર બ્રાહ્મણોને શ્રાપ આપ્યો કે તેઓ તત્વથી વિમુખ થજો, ભેદબુદ્ધિ અને આસક્તિને વશ કરી તેઓ વેદનો સ્થૂલ અર્થ કરી કર્મકાંડમાં રચ્યાપચ્યા રહેજો અને અવિદ્યાથી ગ્રસ્ત બનીને આત્મસ્વરૂપ ભૂલી પશુ જેમ વિચરજો. નંદીશ્વરે બ્રાહ્મણકુળને એવો શ્રાપ આપ્યો તેથી મહર્ષિ ભૃગુએ શિવભક્તોને બ્રહ્મદંડ સમો શ્રાપ આપ્યો કે તેઓ સતશાસ્ત્રથી વિમુખ થઈ પાખંડી થજો. શુચિતાહીન, બુદ્ધિહીન બની શિવદીક્ષામાં પ્રવેશ કરી તેઓ મદિરા, ભાંગ, ગાંજો પીનારા થજો.